**Milena Markovna "Mila" Kunis** ([ˈmiːlə ˈkuːnɪs], ukr. Мілена Марковна Куніс [miˈlena ˈkunis], s. 14. elokuuta 1983 Tšernivtsi, Ukrainan SNT, Neuvostoliitto, nykyisessä Ukrainassa) on yhdys­valtalainen näyttelijä. Hänen tunnetuimmat roolinsa ovat televisio­sarjoista *70’s Show* (1998–2006) ja *Family Guy* (1999–) sekä elokuvasta *Black Swan* (2010).

Varhainen elämä
---------------

Mila Kunis syntyi juutalaiseen perheeseen 14. elokuuta 1983 Tšernivtsin kaupungissa Ukrainan sosialistisessa neuvosto­tasa­vallassa. Kunisin mukaan hänen vanhemmillaan oli hyvät työt, mutta he eivät uskoneet lapsillaan olevan tulevaisuutta maassa ja siksi perhe muutti Yhdys­valtoihin Milan ollessa seitsemän­vuotias. Vanhemmat ajattelivat myös, että he voisivat paremmin elää juutalaisen elämän­tavan mukaisesti Yhdys­valloissa. Vanhemmat tekivät sekalaisia töitä elättääkseen perheen, koska he eivät saaneet ottaa omaisuuttaan mukaansa, eivätkä pystyneet käyttämään tutkintojaan Yhdys­valloissa.

Yhdeksän­vuotiaana Mila pääsi näyttely­tunneille, ja kuukauden päästä siitä hän sai managerin. Hänen ensimmäinen työnsä oli Barbie-mainoksessa.

Ura
---

Mila Kunis teki läpimurtonsa vuonna 1998 tilannekomediasarjassa *70’s Show*. Hän oli ollut 14-vuotias, kun hän oli koe-esiintynyt sarjaa varten. Sarjan tuottajat olivat etsineet hieman vanhempia näyttelijöitä, joten Kunis valehteli olevansa 18-vuotias päästäkseen koe-esiintymiseen. Oikea ikä tuli kyllä ilmi ennen sarjan kuvauksia, mutta Kunis oli jo vakuuttanut tuottajat osaamisestaan.

Kunis näytteli *70’s Show’ssa* vuoteen 2006. Hän esitti siinä rikasta ja itseriittoista marisevaa nuorta naista. Hänen koomiset kykynsä toi hänelle myös osan animaatiosarjasta *Family Guy*, jossa hän ääninäyttelee Meg Griffiniä.

Kunis teki sarjojen ohella myös elokuvarooleja, ja hänen 2000-luvun alun elokuvia olivat muun muassa draama *Älä jätä minua* (2001) ja *Amerikan Psyko 2* (2002). *70’s Show’n* loputtua Kunis alkoi keskittyä entistä enemmän elokuviin, ja hänen läpimurtonsa oli *Forgetting Sarah Marshall* (2008), mistä Kunis sai kehuja kriitikoilta.

Kunis oli Natalie Portmanin rinnalla elokuvassa *Black Swan* (2010), jota varten Kunis laihdutti kymmenen kiloa ja harjoitteli seitsemän viikkoa balettia. Hänen roolisuorituksensa sai jälleen kehuja, ja hän oli ehdolla parhaan naissivuosan Golden Globeen ja SAG-palkintoon.

Kunis näytteli 2010 *Black Swanin* lisäksi postapokalytpisessä *The Book of Elissa*. Seuraavana vuonna hän teki Justin Timberlaken kanssa romanttisen komedian *Vain seksiä* ja 2012 *Family Guyn* luojan Seth MacFarlanen ohjaaman komedian *Ted*.

Elokuvassa *Mahtava Oz* (2013) Kunis on Lännen ilkeä noita, ja vuonna 2015 ilmestyi tieteiselokuva *Nouseva Jupiter*. Komedia *Bad Moms* (2016) menestyi hyvin lippuluukuilla, joten Kunis oli tekemässä sille myös jatko-osaa *A Bad Moms Christmas* (2017). Hän näytteli puolestaan toimintakomediassa *The Spy Who Dumped Me* (2018) yhdessä Kate McKinnonin kanssa.

Yksityiselämä
-------------

Kunis seurusteli näyttelijä Macaulay Culkinin kanssa vuosina 2002–2010. Kunis avioitui näyttelijä Ashton Kutcherin kanssa heinä­kuussa 2015. He saivat esikois­tyttären syys­kuussa 2014 ja pojan marras­kuussa 2016. Yhdys­valtoihin muuton jälkeen hän on edelleen pysynyt uskollisena juutalaiselle elämän­tavalle ja kulttuurille. Hän kokee, että voi tuoda etnistä taustaansa paremmin esille Yhdys­valloissa kuin entisessä koti­maassaan.

Kunisilla on heterokromia: hänen oikea silmänsä on vihreä ja vasen ruskea.

Valikoitu filmografia
---------------------

*Pääartikkeli: Mila Kunisin filmografia*
* *70’s Show* (1998–2006)
* *Family Guy* (1999–)
* *Black Swan* (2010)
* *Ted* (2012)

Lähteet
-------

1. ↑  Armstrong, Derek: Mila Kunis Biography Allmoviessa (englanniksi). Viitattu 25.11.2014
2. 1 2 3 4  Actress Mila Kunis Opens Up About Jewish History *The Times of Israel*.  7.5.2012. Jeru­salem. Viitattu 7.3.2017. (englanniksi)
3. 1 2  Lawrence, Will: Mila’s Crossing to Fame *The Daily Tele­graph*.  2.9.2011. Lontoo:  Tele­graph Media Group. Viitattu 25.11.2014. (englanniksi)
4. 1 2 3 4 5 6  Mila Kunis Biography *The Biography.com*.  14.3.2022. A&E & Television Networks. Viitattu 14.1.2018. (englanniksi)
5. ↑  Sharf, Zach: Mila Kunis Confirms She Lied About Her Age to Land ‘That ’70s Show’ at 14 Years Old: ‘I’d Like to Make It Very Clear That I Did Lie’ *Variety*.  7.10.2022. Variety Media, LLC. Viitattu 14.1.2018. (englanniksi)
6. ↑  Vehmas, Ilona: Mila Kunis seurusteli Macaulay Culkinin kanssa kahdeksan vuotta: "Ei hänen kanssaan voinut kävellä kadulla" *Ilta­lehti*.  20.7.2016. Alma Media Suomi Oy. Viitattu 20.7.2016.
7. ↑  Vultaggio, Maria: Mila Kunis Baby Pictures: Ashton Kutcher Reveals Name And ’Photos’ *Inter­national Business Times*.  2.10.2014. New York. Viitattu 21.11.2014. (englanniksi)
8. ↑  Vauva­onnea Holly­woodissa! Mila Kunis ja Ashton Kutcher saivat toisen lapsensa *MTV*. Viitattu 9.1.2017.
9. ↑  "Mila Kunis Has Hetero­chromia: Two Eye Colors" *Inter­national Business Times*.  13.7.2011. Viitattu 14.1.2018. (englanniksi)

Aiheesta muualla
----------------

* Kuvia tai muita tiedostoja aiheesta **Mila Kunis** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Elonet
* Yle

 |
|  |
| Muut | 
* IdRef

 |

 |